Praem Minista blong Vanuatu, Charlot Salwai hemi talem se everi taem, taem i gat wan FIFA World Cup, i luk olgeta man, woman mo piknini i ron olbaot blong faenem wan TV skrin blong sapotem kaontri olsem Brazil, Germany o England, be long yia ia Vanuatu hemi kam wan ples blong soem sapot blong hem long Vanuatu U20 long wan FIFA World Cup.
Toktok blong Praem Minista Salwai hemi mekem long Independence Park stret afta long arraevol blong olgeta FIFA U20 World Cup long South Korea long Sande, Gavman hemi oganaesem wan ‘thanks giving’ seremoni blong tim
we oli aot stret long Airport go long Independence Park long fored blong ova 3000 fan we oli bin stap blong mitim tim.
“Mi wantem yumi talem tankio long olgeta from gudfala pefomens we olgeta i mekem from ‘whole world’ hemi lukim gudfala pefomens we olgeta i mekem.
“Fulap oli mas karemaot olgeta map blong olgeta blong traem lukaotem wea ples nao smol nesen ia i stap long hem, from yumi kompit wetem olgeta nesen we oli gat moa risos mo populesen, be yumi talemaot se yumi tu yumi save plei futbol,” PM Salwai i talem long fored blong olgeta U20 pleia mo delegesen.
“Mi wantem kongratuletem olgeta koj blong olgeta espeseli hed koj Dejan Gluscevic, kapten Bong Kalo mo everiwan long gudfala pefomens we yufala mekem.
“Mi praod olsem Praem Minista blong Vanuatu taem mi harem nem blong Vanuatu i kamaot long skrin.
“Nomata long risal be wol i luk save mo rispektem futbol blong Vanuatu nomata yumi nogat olgeta risos olsem olgeta nara kaontri olsem Mexico, Venezuela mo Germany we yumi bin pleiem.”
Praem Minista hemi haelaetem naet ya taem hemi talem tankio long seves blong Bong Kalo long nesen, olsem fes man Vanuatu we i skorem wan poen long wan FIFA World Cup.
Praem Minista hemi konfemem se Gavman bambae hemi kontiniu blong sapotem Vanuatu Football Federation long fiuja i kam.
Daily Sport i andastan se Gavman bambae hemi hollem wan ofisol welkam seremoni blong tim, be hemia Gavman bambae i jas konfemem.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn